ΤΕΧΝΙΚΗ ΕΠΙΚΟΙΝΩΝΙΑΣ - ΑΓΩΓΗ ΠΡΟΣΚΥΝΗΤΗ (Δ΄ Εξ.) (Μάθημα εξειδίκευσης)

 Ώρες μαθήματος/εβδομάδα (Θ, Ε, Σ): 1,0,1 
Σκοπός του μαθήματος & μαθησιακά αποτελέσματα: 
Σκοπός του μαθήματος είναι οι καταρτιζόμενοι να έρθουν σε επαφή με τα ιδιαίτερα χαρακτηριστικά των προσκυνητών, των οποίων το κυρίαρχο κίνητρο της επίσκεψης είναι η θρησκευτική πίστη, αλλά και των περιηγητών, των οποίων το βασικό κίνητρο είναι το ιστορικό – πολιτισμικό ενδιαφέρον. Επιπλέον, οι καταρτιζόμενοι θα μελετήσουν σύγχρονες μορφές επικοινωνίας και ποικίλες στρατηγικές της, οι οποίες προσιδιάζουν στον κλάδο του θρησκευτικού τουρισμού και των προσκυνηματικών περιηγήσεων και θα διαπιστώσουν την αξία τους για την ποιότητα και την αποτελεσματικότητα του επαγγελματικού τους έργου. Οι θρησκευτικοί τόποι, καθώς και τα ιερά κειμήλια και μνημεία, με δεδομένη τη θρησκευτική και πολιτιστική αξία τους, προϋποθέτουν συγκεκριμένες στάσεις και συμπεριφορές από τους περιηγητές και τους προσκυνητές. Οι καταρτιζόμενοι, στο πλαίσιο του συγκεκριμένου μαθήματος, θα μελετήσουν βασικές αρχές της Παιδαγωγικής, προκειμένου να εμπνεύσουν και να καλλιεργήσουν τις στάσεις και τις συμπεριφορές αυτές στους επισκέπτες των θρησκευτικών τόπων και μνημείων κατά την άσκηση του επαγγελματικού τους έργου. Οι καταρτιζόμενοι, στο πλαίσιο του μαθήματος, αναμένεται να γνωρίσουν τα εργαλεία ανάλυσης του προφίλ των επισκεπτών θρησκευτικών τόπων και μνημείων, να αναπτύξουν δεξιότητες εντοπισμού των θρησκευτικών κινήτρων, όπου αυτά υπάρχουν, και ανταπόκρισης στις θρησκευτικές αναζητήσεις των προσκυνητών ή περιηγητών, να εξοικειωθούν με την χρήση των ηλεκτρονικών μέσων και της τεχνολογίας, τα οποία χρησιμοποιούνται ή μπορούν να χρησιμοποιηθούν στον θρησκευτικό τουρισμό και τις προσκυνηματικές περιηγήσεις, να αφομοιώσουν τις κατάλληλες τεχνικές και μεθόδους επικοινωνίας και να εμπεδώσουν παιδαγωγικές αρχές και διδακτικές στρατηγικές διαμόρφωσης στάσεων και συμπεριφορών των προσκυνητών.